钦定古今图书集成/明伦汇编/氏族典/第084卷 > 胡宗愈
## 钦定古今图书集成/明伦汇编/氏族典/第084卷 > 胡宗愈

按《宋史胡宿传》：宿从子宗愈，字完夫，举进士甲科，为
光禄丞，召试学士院。神宗立，以为集贤校理。久之，兼
史馆检讨，遂同知谏院。王安石用李定为御史，宗愈
言御史当用学士及丞杂论荐，又须官博士员外郎。
今定以幕职，不因荐得之，是殆一出执政意。苏颂、李
大临不草制，坐绌。宗愈又争之，安石怒，出通判真州。”
历提点河东刑狱、开封府推官、吏部右司郎中。元祐
初，进起居郎、中书舍人、给事中、御史中丞。哲宗尝问
朋党之弊，具“《君子无党论》以进，拜尚书右丞。于是王
觌论其不当，而刘安世、韩川、孙觉等合攻之，乃罢为
资政殿学士、知陈州，徙成都府，蜀人安其政。召为礼
部尚书，迁吏部，卒，赠左银青光禄大夫。